Document ID: 31995R2815

RÅDETS FORORDNING (EF) nr. 2815/95 af 4. december 1995 om suspension over for Den Føderative Republik Jugoslavien (Serbien og Montenegro) af forordning (EØF) nr. 990/93 og ophævelse af forordning (EF) nr. 2472/94
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 228a,
under henvisning til den fælles holdning af 4. december 1995, fastlagt af Rådet på grundlag af artikel J.2 i traktaten om Den Europæiske Union vedrørende den suspension af restriktionerne for samhandelen med Den Føderative Republik Jugoslavien (Serbien og Montenegro) og med den bosnisk-serbiske part, som De Forenede Nationers Sikkerhedsråd har besluttet ved resolution 1022 (1995),
under henvisning til forslag fra Kommissionen, og
ud fra følgende betragtninger:
De Forenede Nationers Sikkerhedsråd har på baggrund af aftalen mellem de berørte parter vedrørende Bosnien og Hercegovina ved resolution 1022 (1995) besluttet at suspendere restriktionerne for de økonomiske og finansielle forbindelser med Den Føderative Republik Jugoslavien (Serbien og Montenegro);
i overensstemmelse med resolution 1022 (1995) vedrører suspensionen for øjeblikket ikke den bosnisk-serbiske part;
under disse omstændigheder bør den gældende lovgivning tilpasses, særlig Rådets forordning (EØF) nr. 990/93 af 26. april 1993 om handel mellem Det Europæiske Økonomiske Fællesskab og Den Føderative Republik Jugoslavien (Serbien og Montenegro) (1) og Rådets forordning (EF) nr. 2472/94 af 10. oktober 1994 om en midlertidig ophævelse af visse dele af embargoen over for Den Føderative Republik Jugoslavien (Serbien og Montenegro (2);
UDSTEDT FØLGENDE FORORDNING:
Artikel 1
1. Forordning (EØF) nr. 990/93 suspenderes for så vidt angår Den Føderative Republik Jugoslavien (Serbien og Montenegro).
2. Sålænge, forordning (EØF) nr. 990/93 er suspenderet, kan alle formuegoder, som tidligere er blevet beslaglagt i henhold til denne forordning, frigives af medlemsstaterne i overensstemmelse med lovgivningen for så vidt sådanne formuegoder, som er omfattet af en fordring, en tilbageholdelsesret, et udlæg, en arrest eller en hæftelse, eller som tilhører en person, et interessentskab, et selskab eller en lignende enhed, som er erklæret insolvent i henhold til lovgivningen eller de gældende regnskabsprincipper i den berørte medlemsstat, forbliver beslaglagt indtil de frigives i henhold til den relevante lovgivning.
3. Forordning (EØF) nr. 990/93 gælder fortsat for de områder i Bosnien-Hercegovina, der kontrolleres af de bosniske serberes styrker.
4. Forordning (EF) nr. 2472/94 ophæves.
Artikel 2
Denne forordning træder i kraft på datoen for offentliggørelsen i De Europæiske Fællesskabers Tidende.
Den anvendes fra den 22. november 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. december 1995.

Labels: 8
3
18